Justitsministeriet stopper internetlogning af danskerne

Efter EU-dommen om for vidtgående telelogning i EU har Justitsministeret nu valgt at stoppe sessionslogning i Danmark, altså den særlige danske internetovervågning. Forklaringen er manglende effekt.

Sessionslogning, altså overvågning af danskernes brug af internettet, har været omstridt, siden den blev indført i 2007.

Nu bliver logningen ophævet, skriver Justitsministeriet i en pressemeddelelse forud for et samråd om netop sessionslogning.

Beslutningen kommer oven på EU-Domstolens dom i april, hvor EU-direktivet om telelogning blev dømt ulovligt. Men ifølge Justitsministeriet bliver sessionslogning ikke droppet, fordi det bryder med EU's charter for grundlæggende menneskerettigheder om privatliv, men fordi metoden ikke har vist sig effektiv til formålet, nemlig at bekæmpe terror og alvorlig kriminalitet.

Siden indførelsen af sessionslogning har der været massiv kritik af reglerne, især fra telebranchen, som skal stå for logningen, og fra organisationer, der kæmper for borgernes rettigheder. Fra it- og teleteknikere blev hele konstruktionen også kritiseret skarpt for ikke at være til meget nytte.

Da Justitsministeriet og Rigspolitiet - efter at skiftende regeringer flere gange havde udskudt en evaluering af reglerne - endelig i december 2012 udtalte sig om effekten af sessionslogning, var der kun ét eksempel på, at sessionslogning var blevet brugt til efterforskning, nemlig til at frikende en borger for medvirken til netbankindbrud.

Det viste sig også, at politiet i mange år slet ikke kunne læse de loggede data, ligesom et nyt it-system, der skulle klare opgaven, blev forsinket.

I Folketinget begyndte flere og flere partier at stille spørgsmålstegn ved sessionslogning, som i 2013 var skyld i over 90 procent af de 3.500 milliarder dataposter, der blev logget om danskernes tele- og internetadfærd.

Reglerne om sessionslogning har siden 2007 betydet, at alle internetudbydere har skullet registrere metadata - for eksempel afsender og modtager - på hver 500. datapakke, en internetkunde sendte eller modtog. Det skulle dog kun ske på 'kanten' af et netværk, så for eksempel en TDC-kunde kunne besøge en webside hosted hos TDC, uden at det blev registreret.

Kritikken har blandt andet gået på, at den slags logning bliver mere og mere værdiløs, fordi meget internettrafik sker til og fra store cloud-tjenester, der ikke afslører, hvad formålet med besøget er.

Læs Justitsministeriets 30-siders notat bag beslutningen